

VLADA REPUBLIKE HRVATSKE

Zagreb, 6. svibnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog plana prijma osoblja za 2021. godinu u Hrvatsku vojsku,  s Prijedlogom plana promjena kategorija postojećeg vojnog osoblja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

P r i j e d l o g

**VLADA REPUBLIKE HRVATSKE**

Na temelju članka 33. stavka 1. Zakona o službi u Oružanim snagama Republike Hrvatske („Narodne novine“, br. 73/13., 75/15., 50/16., 30/18. i 125/19.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_godine donijela

**PLAN PRIJMA OSOBLJA ZA 2021. GODINU U HRVATSKU VOJSKU,**

**S PLANOM PROMJENA KATEGORIJA POSTOJEĆEG VOJNOG OSOBLJA**

1. **UVOD**

U skladu sa Zakonom o službi u Oružanim snagama Republike Hrvatske („Narodne novine“, br. 73/13., 75/15., 50/16., 30/18. i 125/19.) Ministarstvo obrane obvezno je svake godine izraditi godišnji plan prijma osoblja kojim se utvrđuje broj i struktura djelatnih vojnih osoba za prijam, a koji u skladu s potrebama Oružanih snaga Republike Hrvatske (u daljnjem tekstu: Hrvatska vojska) na prijedlog ministra obrane donosi Vlada Republike Hrvatske.

Prijam osoblja stalni je proces privlačenja, odabira i prijma kojim se osigurava popuna ustrojbenih mjesta u Hrvatskoj vojsci najboljim kandidatima u skladu s obrambenim potrebama.

Suradnjom sa srednjoškolskim i visokoškolskim ustanovama, Hrvatskim zavodom za zapošljavanje, promidžbom i sudjelovanjem na vojnim i civilnim manifestacijama te drugim djelatnostima predviđenima godišnjim promidžbenim planom javnosti se pružaju podaci o vojnom pozivu.

Ministarstvo obrane i Hrvatska vojska žele se predstaviti poželjnim poslodavcem i privlačnim mjestom za početak radne karijere.

Izrazi u ovom Planu koji imaju rodno značenje i bez obzira koriste li se u muškom ili ženskom rodu odnose se jednako na muški i ženski rod.

1. **NAMJENA PLANA**

Ovim Planom nastavlja se trajni proces planskog prijma vojnika/mornara i visokoobrazovanih mladih časnika u službu radi uravnoteženja dobne strukture i održavanja brojčane veličine.

Plan obuhvaća i prijam dočasnika koji se, osim dočasnika vojnih specijalista, primaju isključivo između ugovornih vojnika/mornara kada dodjelom prvog dočasničkog čina mijenjaju kategoriju.

Za postizanje ciljane brojnosti i strukture osoblja potrebno je uspostaviti odgovarajuću popunu i veličinu obrambenog sustava na što, uz plansko izdvajanje i promicanje osoblja, značajno utječe učinkovit postupak prijma i odabira osoblja.

Namjera je da se planskim prijmom osoblja u djelatnu vojnu službu poboljša dobna struktura i održi brojčana veličina osoblja, čime se istodobno oblikuje i ukupna struktura osoblja.

Člankom 47. stavkom 2. Zakona o službi u Oružanim snagama Republike Hrvatske propisano je da se prijam državnih službenika i namještenika u službu u Oružane snage Republike Hrvatske provodi u skladu s potrebama utvrđenim u Planu. Stoga je nužno osigurati prijam državnih službenika na znanstveno-nastavna radna mjesta te namještenika čija uloga je nužna za funkcioniranje vojnih lokacija, a koji se duže vrijeme nisu primali.

Dio Plana koji se odnosi na prijam državnih službenika i namještenika u službu u Oružane snage Republike Hrvatske provest će se u skladu s člankom 58. stavkom 4. Zakona o izvršavanju Državnog proračuna Republike Hrvatske za 2021. godinu („Narodne novine“, broj 134/20.).

1. **BROJČANA VELIČINA I STRUKTURA PRIJMA**

Planom za 2021. godinu predviđeni su:

**1. prijam s tržišta rada:**

* 500 vojnika/mornara na temelju javnog natječaja, s kojima će biti potpisani ugovori o vojničkoj službi
* 90 časnika od kadeta polaznika sveučilišnih studijskih programa „Vojno vođenje i upravljanje“ i „Vojno inženjerstvo“
* 12 časnika od kandidata za časnike s tržišta rada koji su 2020. upućeni na prvu razinu slijedno-rastuće časničke izobrazbe

**2. prijam promjenom kategorije postojećeg osoblja:**

* 250 dočasnika koji će se primiti između najboljih ugovornih vojnika/mornara
* 52 časnika koji će se primiti između kandidata za časnike koji su u 2019. i 2020. upućeni na prvu razinu slijedno-rastuće časničke izobrazbe
* 30 vojnih specijalista koji će se primiti između časnika, dočasnika, ugovornih vojnika/mornara i državnih službenika i namještenika iz Hrvatske vojske

**3. upućivanje na osposobljavanje za časnika:**

* 20 kandidata za časnike između ugovornih vojnika/mornara i dočasnika s kojima će se potpisati ugovori o osposobljavanju za časnika
* 50 kandidata za časnike s tržišta rada na temelju javnog natječaja s kojima će se potpisati ugovori o osposobljavanju za časnika.

Planom za 2021. godinu obuhvaćen je prijam 602 djelatnika s tržišta rada (od čega 500 na temelju javnog natječaja i 102 na temelju preuzetih obveza iz ugovora o školovanju), 332 osobe predstavljaju prijam unutar osoba koje su već zaposlene u Hrvatskoj vojsci i koje ovim Planom mijenjaju postojeću statusnu kategoriju, dok se 70 kandidata (50 kandidata s tržišta rada i 20 kandidata iz obrambenog sustava) upućuje na osposobljavanje za časnika za koje vrijeme primaju naknadu plaće u visini 85 % osnovne plaće utvrđene za čin poručnika/poručnika korvete.

1. **PROVEDBA PLANA**

Za prijam kandidata Glavni stožer Oružanih snaga Republike Hrvatske utvrđuje strukturu prema rodu/službi/struci te njihovim specijalnostima u skladu s potrebama Hrvatske vojske.

Podatke o utvrđenoj strukturi dostavit će Upravi za ljudske potencijale najkasnije četiri mjeseca prije početka prve razine slijedno-rastuće časničke izobrazbe odnosno 30 dana prije objavljivanja javnog natječaja za prijam u službu vojnika/mornara.

Samostalna služba za odnose s javnošću i izdavaštvo na temelju godišnjeg promidžbenog plana za privlačenje osoblja u 2021. usmjeravat će, na temelju posebnog plana/planova, promidžbenu kampanju radi ispunjenja ovoga Plana.

Uprava za ljudske potencijale raspisat će javne natječaje za prijam vojnika/mornara i kandidata za časnike s tržišta rada te interne oglase za prijam vojnih specijalista te upućivanje djelatnih vojnika/mornara i djelatnih dočasnika na osposobljavanje za časnike. Središnjica za upravljanje osobljem u suradnji s Personalnom upravom Glavnog stožera Oružanih snaga Republike Hrvatske i Upravom za ljudske potencijale provest će postupak provjere propisanih općih i posebnih uvjeta za prijam u djelatnu vojnu službu te provesti vrednovanje kandidata prema propisanim kriterijima.

Povjerenstva za utvrđivanje prijedloga izbora kandidata za popunu slobodnih ustrojbenih mjesta na temelju javnog natječaja i internog oglasa utvrdit će prijedlog izbora kandidata. Uprava za ljudske potencijale u skladu s ovlastima donijet će akte o prijmu u službu, a nadležne ustrojstvene jedinice donijet će akte kojima se uređuje školovanje i raspored na ustrojbenu dužnost.

1. **PRIJAM VOJNIKA/MORNARA**

U 2021., prijam 500 kandidata za vojnike/mornare iz dostupnih naraštaja dragovoljnog vojnog osposobljavanja obavit će se u II. tromjesečju (200 kandidata) i IV. tromjesečju (300 kandidata). Planirane brojke po tromjesečjima mogu se mijenjati ovisno o broju prijavljenih kandidata, ali ne preko ukupnog broja od 500 kandidata na godišnjoj razini.

Dinamika prijma kandidata za vojničke/mornarske dužnosti uskladit će se s dinamikom provedbe dragovoljnoga vojnog osposobljavanja.

|  |  |  |  |  |  |
| --- | --- | --- | --- | --- | --- |
| **VOJNICI/MORNARI** | **TROMJESEČJE** | | | | **UKUPNO** |
| **I.** | **II.** | **III.** | **IV.** |
| **Vojnici/mornari s tržišta rada** |  | 200 |  | 300 | **500** |

Na temelju članka 36. stavka 2. Zakona o službi u Oružanim snagama Republike Hrvatske, u okviru navedenog broja za prijam vojnika/mornara primit će se i 13 osoba s kojima je sklopljen ugovor o stipendiranju na temelju školovanja za zvanje zrakoplovnog tehničara u skladu s odredbama ugovora bez provedbe vrednovanja prema kriterijima iz Pravilnika o načinu i postupku privlačenja, oglašavanja i odabira za prijam u djelatnu vojnu službu i kadetsku službu („Narodne novine“, br. 158/13., 77/15., 14/17. i 91/18.).

Zakonom o izmjenama i dopunama Zakona o službi u Oružanim snagama Republike Hrvatske („Narodne novine“, broj 125/19.) propisana je mogućnost ponovnog prijma djelatnih vojnih osoba kojima je djelatna vojna služba prestala na osobni zahtjev uz častan otpust bez prava na mirovinu ako je to u interesu Oružanih snaga Republike Hrvatske, u skladu s uvjetima propisanim Zakonom.

Ponovni prijam bivših vojnika/mornara bit će proveden u okviru navedena dva javna natječaja pri čemu će ovi kandidati u svemu biti vrednovani kao i ostali kandidati, osim prema dobi.

Zakonom o izmjenama i dopunama Zakona o službi u Oružanim snagama Republike Hrvatske („Narodne novine“, broj 30/18.) ugovorna vojnička služba uređena je na bitno drugačiji način u odnosu na ranije razdoblje. Tako je umjesto sklapanja prvog, drugog odnosno trećeg ugovora o vojničkoj službi s maksimalnim trajanjem od 15 godina, predviđena mogućnost da se nakon prvog ugovora o vojničkoj službi u trajanju od dvije godine sklopi i drugi ugovor o vojničkoj službi na neodređeno vrijeme.

U skladu s člankom 86. toga Zakona od 2018. do kraja 2020. 3250 vojnika/mornara sklopilo je ugovor o vojničkoj službi na neodređeno vrijeme te se tijekom 2021. planira sklapanje ugovora o vojničkoj službi na neodređeno vrijeme za najviše 65 vojnika/mornara.

Potkraj 2020. u službi je bio 761 vojnik/mornar koji su ugovore o vojničkoj službi u trajanju od dvije godine potpisali u 2019. te će njima tijekom 2021. po isteku dvogodišnjih ugovora biti ponuđeno sklapanje i drugog ugovor o vojničkoj službi na neodređeno vrijeme, u skladu s Odlukom o uvjetima i sklapanju ugovora o vojničkoj službi na neodređeno vrijeme („Narodne novine“, broj 91/18.).

1. **PRIJAM DOČASNIKA**

U planiranom razdoblju na dočasničke dužnosti primit će se 250 kandidata isključivo među ugovornim vojnicima/mornarima koji su završili prvu razinu dočasničke vojne izobrazbe i s kojima će pri prijmu u djelatnu vojnu službu na neodređeno vrijeme biti raskinuti ugovori o vojničkoj službi.

|  |  |  |  |  |  |
| --- | --- | --- | --- | --- | --- |
| **KATEGORIJA** | **TROMJESEČJE** | | | | **UKUPNO** |
| **I.** | **II.** | **III.** | **IV.** |
| **Dočasnici – prijam od vojnika/mornara** |  | 125 | 75 | 50 | **250** |

Ponovni prijam bivših dočasnika bit će omogućen u okviru navedena dva javna natječaja za prijam u vojničku službu. Ukupno je moguće ponovno u službu primiti do 10 kandidata bivših dočasnika. Za taj primljeni broj dočasnika bit će umanjen ukupan odobreni broj za prijam vojnika/mornara.

1. **PRIJAM ČASNIKA**
   1. **Prijam kandidata za časnike s tržišta rada**

Na temelju ugovora o školovanju nakon završetka školovanja izvršit će se prijam 90 kadeta sa sveučilišnih studijskih programa „Vojno vođenje i upravljanje“ i „Vojno inženjerstvo“, ovisno o iskazanom interesu polaznika 14. naraštaja kadeta za nastavak školovanja na diplomskom studiju.

Tijekom 2021. završetkom prve razine slijedno-rastuće časničke izobrazbe i dodjelom prve razine čina te rasporedom na časničke dužnosti časnicima će postati 12 kandidata za časnike s tržišta rada upućenih na osposobljavanje za časnika u 2020.

* 1. **Prijam kandidata za časnike iz obrambenog sustava**

Uz navedene kandidate s tržišta rada, tijekom 2021. završetkom prve razine slijedno-rastuće časničke izobrazbe i dodjelom prvog časničkog čina te rasporedom na časničke dužnosti časnicima će postati 52 kandidata za časnike koji su kao djelatni dočasnici i vojnici/mornari iz sustava upućeni na osposobljavanje za časnike u 2019. i 2020.

* 1. **Upućivanje na osposobljavanje za časnika**

Na temelju javnog natječaja uputit će se na osposobljavanje za časnika 50 kandidata s tržišta rada za kritične kategorije osoblja (doktori medicine, doktori dentalne medicine, doktori veterinarske medicine, farmaceuti, magistri inženjeri iz područja kibernetičke/IT struke, prvostupnici inženjeri aeronautike, inženjeri geodezije/geografije/geologije i magistri prava). Na temelju internog oglasa 20 djelatnih dočasnika i vojnika/mornara uputit će se kao kandidati za časnika na prvu razinu slijedno-rastuće časničke izobrazbe.

|  |  |  |  |  |  |
| --- | --- | --- | --- | --- | --- |
| **KANDIDATI ZA ČASNIKE S TRŽIŠTA RADA** | **TROMJESEČJE** | | | | **UKUPNO** |
| **I.** | **II.** | **III.** | **IV.** |
| Kadeti |  |  |  | 90 | **90** |
| Kandidati za časnike s traženim  visokoškolskim zvanjem |  | 12 |  |  | **12** |

|  |  |  |  |  |  |
| --- | --- | --- | --- | --- | --- |
| **KANDIDATI ZA ČASNIKE IZ SUSTAVA** | **TROMJESEČJE** | | | | **UKUPNO** |
| **I.** | **II.** | **III.** | **IV.** |
| Dočasnici i vojnici/mornari  na osposobljavanju za časnike |  |  | 52 |  | **52** |

|  |  |  |  |  |  |
| --- | --- | --- | --- | --- | --- |
| **UPUĆIVANJE NA OSPOSOBLJAVANJE**  **ZA ČASNIKA** | **TROMJESEČJE** | | | | **UKUPNO** |
| **I.** | **II.** | **III.** | **IV.** |
| Kandidati s tržišta rada |  |  | 50 |  | **50** |
| Kandidati iz sustava |  |  | 20 |  | **20** |
| **UKUPNO** |  | **12** | **122** | **90** | **224** |

Dinamika prijma kandidata za časničke dužnosti s tržišta rada uskladit će se s početkom osposobljavanja za časnike.

* 1. **Ponovni prijam časnika**

Ponovni prijam časnika bit će omogućen u okviru navedenog javnog natječaja za prijam kandidata za časnike s tržišta rada. Kandidati za ponovni prijam bit će primani ako kandidata nedostajućih struka ne bude dostatno, a najviše do ukupno odobrenog broja od 50 kandidata za časnike s tržišta rada.

1. **PRIJAM VOJNIH SPECIJALISTA**

Ustrojbena mjesta vojnih specijalista popunjavat će se putem internog oglasa kandidatima iz Ministarstva obrane i Hrvatske vojske. Ako ustrojbena mjesta neće biti moguće popuniti putem internog oglasa, prijam vojnih specijalista provest će se putem javnog natječaja. Za broj vojnih specijalista primljenih putem javnog natječaja bit će umanjen ukupan odobreni broj za prijam vojnika/mornara. Na temelju internog oglasa kandidatima iz Ministarstva obrane i Hrvatske vojske popunit će se 30 ustrojbenih mjesta vojnih specijalista. Točnu strukturu potreba Hrvatske vojske Personalna uprava Glavnog stožera Oružanih snaga Republike Hrvatske dostavit će Upravi za ljudske potencijale najkasnije 90 dana prije raspisivanja internog oglasa za prijam vojnih specijalista. Prijam planiranog broja kandidata za popunu ustrojbenih mjesta vojnih specijalista provest će se na temelju pravilnika kojim se uređuju pitanja o vojnim specijalistima i popisa posebnih specijalističkih zvanja vojnih specijalista u Hrvatskoj vojsci.

1. **PRAĆENJE I IZVJEŠĆIVANJE**

Uprava za ljudske potencijale odgovorna je za provedbu Plana koji će nadzirati i usmjeravati te o tome izvješćivati ministra obrane.

Na zahtjev Uprave za ljudske potencijale ustrojstvene jedinice Ministarstva obrane i Hrvatske vojske dužne su dostavljati izvješća iz svoje nadležnosti.

1. **FINANCIJSKI TROŠKOVI ZA PROVEDBU OVOGA PLANA**

U Financijskom planu Ministarstva obrane za 2021. godinu u okviru Programa 2505 – Upravljanje i potpora osoblju u Aktivnosti A545053 – Pribavljanje osoblja i izobrazba osigurano je 480.524,00 kuna za sve aktivnosti do prijma kandidata za časnike, dočasnike, vojne specijaliste i vojnike/mornare u djelatnu vojnu službu. Prema planiranoj dinamici prijma i strukturi osoblja procijenjen je bruto trošak rashoda za novozaposlene u ukupnom iznosu od 19.606.944,00 kuna. Navedeni iznos osiguran je u Financijskom planu Ministarstva obrane za 2021. godinu u okviru Programa 2505 – Upravljanje i potpora osoblju, Aktivnosti A545052 – Troškovi osoblja i personalna potpora i Aktivnosti A545053 – Pribavljanje osoblja i izobrazba.

1. **UPRAVLJANJE RIZICIMA**

Rizici za ostvarenje ovoga Plana su:

* + nedostatan odaziv kandidata za popunu kritičnih kategorija osoblja kao kandidata za prijam
  + nedostatan odaziv kandidata za prijam na vojničke dužnosti
  + nedostatan broj kandidata za časnike iz obrambenog sustava
  + drugi rizici koji se mogu pojaviti tijekom realizacije ovoga Plana.

Mjere kojima će se smanjiti utjecaj rizika na ostvarenje Plana su:

* + dosljedna provedba ovoga Plana
  + usmjeravanje promidžbe prema ciljanim skupinama
  + redovito praćenje i razmatranje izvješća o provedbi ovoga Plana te prilagođavanje i poduzimanje provedbenih mjera.

**P R E D S J E D N I K**

**mr. sc. Andrej Plenković**

KLASA:

URBROJ:

Zagreb,

**O B R A Z L O Ž E NJ E**

Sukladno Zakonu o službi u Oružanim snagama Republike Hrvatske („Narodne novine“, br. 73/13., 75/15., 50/16., 30/18. i 125/19.) Ministarstvo obrane obvezno je svake godine izraditi godišnje planove izdvajanja osoblja, promicanja vojnih osoba te predložiti Vladi Republike Hrvatske plan prijma osoblja. Navedena tri plana osiguravaju uravnoteženje izlazaka i ulazaka u vojnu službu kao i strukture osoblja po činovima, a što je temeljni preduvjet za spremnost osoblja kao najvažnije sastavnice ukupne spremnosti obrambenog sustava.

U skladu s navedenim, na temelju članka 33. Zakona o službi u Oružanim snagama Republike Hrvatske Ministarstvo obrane je izradilo Prijedlog godišnjeg plana prijma osoblja, a koji u skladu s potrebama Oružanih snaga Republike Hrvatske na prijedlog ministra obrane donosi Vlada Republike Hrvatske.

Prijam osoblja stalni je proces privlačenja, odabira i prijma kojim se osigurava popuna ustrojbenih mjesta u Hrvatskoj vojsci zbog odlaska osoblja iz obrambenog sustava, najboljim kandidatima čime se jamči pomlađivanje vojnog sastava i održavanje spremnosti Hrvatske vojske i to ukupne, a prije svega spremnosti osoblja kao najvažnije.

Planom za 2021. godinu predviđen je prijam 602 djelatnika s tržišta rada (od čega 500 vojnika/mornara na temelju javnog natječaja i 102 kadeta i kandidata za časnike na temelju obveza iz ugovora o školovanju), daljnjih se 332 osobe odnose na prijam između djelatnika koji su već zaposleni u Oružanim snagama Republike Hrvatske i koji na temelju ovoga Plana mijenjaju postojeću statusnu kategoriju, uglavnom iz vojnika/mornara u dočasnike, a na osposobljavanje za časnika predviđeno je upućivanje 70 kandidata (50 kandidata s tržišta rada i 20 kandidata iz obrambenog sustava) za koje vrijeme primaju naknadu plaće u visini 85% osnovne plaće utvrđene za čin poručnika/poručnika korvete.

Financijska sredstva za provedbu ovoga Plana osigurana su u Državnom proračunu Republike Hrvatske za 2021. godinu na razdjelu Ministarstva obrane.